Talous- ja sosiaalikomitean lausunto aiheesta "Ehdotus: Euroopan parlamentin ja neuvoston direktiivi direktiivien 78/660/ETY ja 83/349/ETY muuttamisesta niiltä osin kuin ne koskevat yhtiömuodoltaan tietynlaisten yhtiöiden tilinpäätöksien ja konsolidoitujen tilinpäätöksien laadinnassa noudatettavia arvostussääntöjä"



Virallinen lehti nro C 268 , 19/09/2000 s. 0001 - 0002



Talous- ja sosiaalikomitean lausunto aiheesta "Ehdotus: Euroopan parlamentin ja neuvoston direktiivi direktiivien 78/660/ETY ja 83/349/ETY muuttamisesta niiltä osin kuin ne koskevat yhtiömuodoltaan tietynlaisten yhtiöiden tilinpäätöksien ja konsolidoitujen tilinpäätöksien laadinnassa noudatettavia arvostussääntöjä" (2000/C 268/01) Neuvosto päätti 15. maaliskuuta 2000 EY:n perustamissopimuksen 44 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 7. kesäkuuta 2000. Esittelijä oli Harry Byrne. Talous- ja sosiaalikomitea hyväksyi 12. ja 13. heinäkuuta 2000 pitämässään 374. täysistunnossa (heinäkuun 12. päivän kokouksessa) seuraavan lausunnon. Äänestyksessä annettiin 84 ääntä puolesta, 1 vastaan, ja 2 pidättyi äänestämästä. 1. Johdanto 1.1. Neuvoston neljännellä direktiivillä, joka on annettu 25. heinäkuuta 1978, yhdenmukaistetaan jäsenvaltioissa osakeyhtiöiltä (ei koske pankkeja eikä vakuutusyrityksiä) edellytettyjen tilinpäätösten sisältö. Konsolidoitujen tilinpäätösten sisältö puolestaan yhteensovitettiin neuvoston seitsemännellä direktiivillä. 1.2. Muutoksen tavoitteena on pitää taloudellisen raportoinnin puitteet EU:ssa yhdenmukaisina kansainvälisten kirjanpitostandardien (International Accounting Standards, IAS) uusimman kehityksen kanssa. 1.3. Muutoksessa on kyse käypään arvoon perustuvasta laskentatoimesta, jossa eräät rahoitusvaroihin ja vastuisiin kuuluvat erät arvostetaan taseissa käypään arvoon. Käypä arvo on yleensä sama kuin sen hetkinen markkina-arvo. 1.4. Muutos on tarpeen, koska kansainväliset rahoitusmarkkinat ovat muuttuneet entistä dynaamisemmiksi ja koska suuryritykset käyttävät nykyään yleisesti futuurien, optioiden, termiinisopimusten sekä swap-operaatioiden kaltaisia monimutkaisia rahoitusinstrumentteja hallitakseen rahoitusriskejä, jotka kohdistuvat niiden liiketoimintaan korkotason, valuuttakurssien sekä osakkeiden ja hyödykkeiden hintojen kaltaisten muuttujien vaihdellessa. 1.5. Muutoksella varmistetaan, että eurooppalaiset yritykset voivat toimia pääomamarkkinoilla yhdenvertaisina Euroopan ulkopuolisista maista tulevien kilpailijoidensa kanssa. 2. Yleistä 2.1. Talous- ja sosiaalikomitea tukee komission esittämää muutosta: on tärkeää, etteivät eurooppalaiset yritykset joudu EU:n ulkopuolisia kilpailijoitaan heikompaan asemaan. 2.2. Komissio ehdottaa, että jäsenvaltioita olisi vaadittava joko sallimaan käyvän arvon soveltaminen kaikille yrityksille tai tietyille yritysryhmille tai edellyttämään niiltä sitä. TSK on komission kanssa yhtä mieltä siitä, ettei jäsenvaltioille valinnanvaran tarjoava vaihtoehto ole toivottava, koska se heikentää vertailtavuutta. 2.3. TSK kannattaa myös ehdotuksen muotoilua, joka jättää tilaa tulevalle kehitykselle. Ala on dynaaminen ja on todennäköistä, että tulevaisuudessa tarjolle tulee uusia vaihtoehtoja. Ehdotuksessa kuitenkin määritellään tarkasti myös ne tase-erät, joita ei voida arvostaa käypään arvoon. 2.4. TSK on yhtä mieltä siitä, että mikäli yritys päättää soveltaa käypään arvoon arvostamista rahoitusinstrumentteihin, sen on sovellettava sitä myös kaikkiin johdannaisiin. 3. Erityistä 3.1. TSK panee merkille, että jäsenvaltioille on tarkoitus antaa mahdollisuus rajoittaa käyvän arvon soveltaminen vain konsolidoituihin tilinpäätöksiin. Koska muutos useimmissa tapauksissa koskee vain kaikkein suurimpia yrityksiä, olisi TSK:n mielestä kohtuullista vaatia muutoksen noudattamista myös tilinpäätösten kohdalla. Lisäksi se vaikuttaisi yhteismarkkinoiden toteuttamista silmällä pitäen asianmukaiselta. 3.2. Talous- ja sosiaalikomiteasta on myönteistä, ettei muutos yleensä koske pk-yrityksiä, joihin kohdistuva sääntelypoliittinen taakka on jo nykyisellään liian suuri. Ehdotuksessa kuitenkin esitetään, että niissä erittäin harvoissa tapauksissa, joissa (esim. uuden teknologian alalla toimiva) pk-yritys on riittävän kehittynyt hyödyntämään mainittuja rahoitusvälineitä, sen tulisi myös ilmoittaa ne tilinpäätöksessään asianmukaisella tavalla. 3.3. TSK on samoin tyytyväinen siihen, että komissio aikoo tarkastella muutoksen toimivuutta käytännössä kolmen vuoden kuluttua sen toteuttamisesta, ja odottaa mahdollisuutta kommentoida tarkastelun tuloksia. Bryssel 12. heinäkuuta 2000. Talous- ja sosiaalikomitean puheenjohtaja Beatrice Rangoni Machiavelli